Author: Kappillani

ALLA JDAWWAL BIL-KELMA TIEGĦU
“Kien hemm uħud li kienu jafdaw fihom infushom li huma ġusti u kienu jmaqdru lill-oħrajn. Ġesù qalilhom din il-parabbola: ‘Żewġt irġiel, wieħed Fariżew u l-ieħor pubblikan, telgħu fit-tempju biex jitolbu. Il-Fariżew, wieqaf, talab hekk f’qalbu: ‘O Alla, niżżik ħajr li m’iniex bħall-bqija tal-bnedmin, ħalliela, inġusti, żienja, jew ukoll bħal dan il-pubblikan… Iżda I-pubblikan, bilwieqfa fil-bogħod… beda jħabbat fuq sidru u jgħid: ‘O Alla, ħenn għalija, għax jien midneb!’”
Mill-Evanġelju skont San Luqa, kapitlu 18, 9-13
L-IMGĦAMMED JIRRIFLETTI
“Meta nillimitaw irwieħna biss li nkunu aħna li se niltaqgħu mal-Mulej, inkunu qisna aħna s-sidien ta’ din il-laqgħa. Meta, mill-banda l-oħra, inħallu lilna nfusna niġu milqugħa minnu, ikun Hu li jidħol ġewwa fina. Dan hu li jfisser meta ngħidu li jiġi Kristu: jerġa’ jagħmel kollox mill-ġdid, jerġa’ jagħmel il-qalb, ir-ruħ, il-ħajja, it-tama, il-mixja… mixja li rridu nagħmluha b’qalb miftuħa ħalli jkun Hu li jiltaqa’ miegħi, jgħidli dak li jrid jgħidli, jgħidli dak li jien mhux dejjem irridu li jgħidli!”
Papa Franġisku, Meditazzjoni, LAQGĦA MA’ ĠESÙ MINGĦAJR EBDA GĦASSA, Dar Santa Marta, Vatikan, 2 ta’ Diċembru 2013

L-IMGĦAMMED JISTAQSI LILU NNIFSU
+ Fit-talb tiegħi, lil Alla nħallih ifendi waħda?
+ Kemm nagħraf li dak li jien huwa frott tal-imħabba ta’ Alla għalija?
L-IMGĦAMMED JINTAFA’ QUDDIEM IL-MULEJ
Neħħi minni, Mulej, l-attitudni tal-Fariżew tal-parabbola, li kien tant mimli bih innifsu
li fil-laqgħa tiegħu miegħek permezz tat-talb ma ħallielek l-ebda spazju biex tidħol int; għażel li jkun hu l-protagonista, u lilek ġabek qisek xi ħadd li quddiemu trid tiskot ħalli jgħidlek kemm kien bravu u kemm kien differenti mill-oħrajn!
Agħmilni nixbah lill-pubblikan li ħassu tant ċkejken, li kollox kien jistenna mingħandek: jekk kien se jqum fuq saqajh, huwa għaraf li dan kien se jseħħ fih bis-saħħa tal-maħfra tiegħek, tal-kenn tiegħek, tal-imħabba tiegħek għalih.

14 ta’ Marzu 2015 MIXJA LEJN L-GĦID IL-KBIR (25) IS-SIBT TAT-TIELET ĠIMGĦA TAR-RANDAN